Video: Kleuterseuntjies steel wêreldwyd harte‘n Skermgreep uit die video. ŉ Video van twee kleuterseuntjies wat so verheug is om mekaar te sien dat hulle op ŉ sypaadjie na mekaar toe hardloop en mekaar omhels, het die internet gaande. Die video van klein Maxwell en Finnegan, albei twee jaar oud, is Sondag deur Maxwell se pa, Michael Cisneros, op Facebook gedeel. Sedertdien is die video al 430 000 keer gekyk en meer as 7 000 keer gedeel. Boonop is daar wêreldwyd oor die twee seuntjies se dierbare vriendskap berig. Die video is in ŉ straat in New York geneem. Maxwell se pa het aan WPIX vertel die seuntjies raak altyd so opgewonde om mekaar te sien dat hy dié keer vinnig sy selfoon uitgehaal het om hulle af te neem. Hy sê hy is gewoonlik huiwerig om persoonlike inligting op sosiale media te deel, maar dié oomblik was te kosbaar om nié te deel nie. Cisneros het aan ABC News gesê Maxwell en Finnegan ken mekaar al ŉ jaar lank en is onafskeidbaar. “Wanneer hulle nie by mekaar is nie, vra hulle alewig oor mekaar. Hulle gaan saam musiekklas toe en hulle is mal daaroor om te dans. Hulle is uitstekende dansers,” het Cisneros gesê. Hy vertel die twee seuntjies kan mekaar gelukkig gereeld sien aangesien hulle in dieselfde buurt woon en pas begin het om saam dagskool toe te ry in die oggende. Cisneros sê die boesemmaats speel ook graag saam met Finnegan se ouers tennis. Hulle het vir die seuntjies tennistoerusting gekoop het om te speel. “Met al die rassisme en haat in die wêreld, het ek net gedink dit is ŉ pragtige video.” https://www.facebook.com/MichaelDCisnerosNYC/videos/10217659556234176/